ดอลล์แข็งค่าหลังตลาดวิตกกรีซหลุดสมาชิกยูโรโซน
ค่าเงินดอลลาร์สหรัฐปรับตัวขึ้นเมื่อเทียบสกุลเงินยูโรและสกุลเงินหลักส่วนใหญ่เมื่อคืนนี้ (20 เม.ย.) จากความวิตกที่เพิ่มมากขึ้นว่ากรีซอาจจะผิดนัดชำระหนี้ภายในไม่กี่เดือนนี้
21 เม.ย. 2558

สำนักข่าวอินโฟเควสท์รายงานว่า ค่าเงินดอลลาร์สหรัฐปรับตัวขึ้นเมื่อเทียบสกุลเงินยูโรและสกุลเงินหลักส่วนใหญ่เมื่อคืนนี้ (20 เม.ย.) จากความวิตกที่เพิ่มมากขึ้นว่ากรีซอาจจะผิดนัดชำระหนี้ภายในไม่กี่เดือนนี้
ทั้งนี้ ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0734 ดอลลาร์สหรัฐ จาก 1.0794 ดอลลาร์สหรัฐ ขณะที่เงินปอนด์ลดลงที่ 1.4903 ดอลลาร์สหรัฐ จากระดับ 1.4961 ดอลลาร์สหรัฐ, ค่าเงินดอลลาร์สหรัฐปรับขึ้นเทียบกับสกุลเงินเยนที่ 119.31 เยน เทียบกับระดับ 118.77 เยน และเพิ่มขึ้นเมื่อเทียบกับฟรังก์สวิสที่ระดับ 0.9564 ฟรังก์ จาก 0.9528 ฟรังก์ และค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7720 ดอลลาร์สหรัฐ จากระดับ 0.7778 ดอลลาร์
บรรดาเจ้าหน้าที่ของกองทุนการเงินระหว่างประเทศ (IMF) ระบุว่ากรีซอยู่ระหว่างการเจรจากับ IMF และประเทศในยูโรโซนเกี่ยวกับการปฏิรูปทางเศรษฐกิจที่เจ้าหนี้ของกรีซกำหนดไว้เป็นเงื่อนไขในการที่กรีซจะได้รับความช่วยเหลือเพิ่มเติมเพื่อแก้ไขปัญหาหนี้ที่เร่งด่วน
นายพอล ธอมเซน ผู้อำนวยการสำนักงานยุโรปของ IMF กล่าวเมื่อวานนี้ว่า “ภาระในการชำระคืนหนี้สินที่กำลังจะครบกำหนดของกรีซเป็นเรื่องใหญ่มาก เราต้องบรรลุข้อตกลงกันก่อน เพื่อที่จะสามารถเบิกจ่ายเงินช่วยเหลือได้” โดยเขากล่าวเพิ่มเติมว่าการประเมินความเสี่ยงต่ำเกินไปจะส่งผลให้กรีซต้องออกจากการเป็นสมาชิกยูโรโซน